Komisjoni teatis

lihtsustatud korra kohta teatavate ettevõtjate koondumiste käsitlemiseks vastavalt nõukogu määrusele (EMÜ) nr 4064/89

(2000/C 217/11)

(EMPs kohaldatav tekst)

1. Käesolevas teatises kirjeldatakse lihtsustatud korda, mille kohaselt komisjon käsitleb teatavaid koondumisi, mis ei põhjusta konkurentsiprobleeme. Teatis põhineb kogemustel, mis komisjon on saanud, kohaldades nõukogu 21. detsembri 1989. aasta määrust (EMÜ) nr 4064/89 kontrolli kehtestamise kohta ettevõtjate koondumise üle [1] (viimati muudetud määrusega (EÜ) nr 1310/97 [2], edaspidi "koondumismäärus", ja mis on näidanud, et teatavad ettevõtjate koondumised, millest on teatatud, kinnitatakse üldjuhul ilma oluliste kahtlusteta, kui nendega ei ole seotud erandlikke asjaolusid.

2. Komisjoni eesmärk on muuta järgmistes jagudes kirjeldatud korra abil ettevõtjate koondumise kontroll ühenduses sihipärasemaks ja tõhusamaks.

I. LIHTSUSTATUD KORRA ÜLEVAADE

3. Käesolevas teatises määratletakse lihtsustatud korra kohaldamise tingimused ja esitatakse ka ülevaade lihtsustatud korrast. Sellega seoses on soovitatav, et ettevõtjad ja komisjon võtavad juba enne koondumisteate esitamist omavahel ühendust. Kui kõik tingimused on täidetud ning erandlikke asjaolusid ei ole, võtab komisjon ühe kuu jooksul alates koondumisteate esitamisest vastu lühiotsuse koondumise heakskiitmise kohta kooskõlas koondumismääruse artikli 6 lõike 1 punktiga b. Kui komisjon peab seda teataval juhul asjakohaseks, võib ta igal juhul algatada uurimise ja/või võtta vastu üksikasjaliku otsuse koondumismääruse artikli 10 lõikes 1 sätestatud tähtaegade jooksul.

II. KOONDUMISED, MIDA SAAB KÄSITLEDA LIHTSUSTATUD KORRA KOHASELT

Arvesse võetavad koondumised

4. Lihtsustatud korda kohaldatakse järgmiste koondumiskategooriate suhtes:

a) kaks või rohkem ettevõtjat omandavad ühiskontrolli ühisettevõttes, tingimusel et ühisettevõttel ei ole Euroopa Majanduspiirkonnas (EMP) tegelikke või kavandatavaid tegevusvaldkondi või need on ebaolulised. Sellise juhtumiga on tegemist, kui:

ühisettevõtte käive [3] ja/või ettevõttesse suunatud tegevuse käive [4] EMP territooriumil on alla 100 miljoni euro ning

ii) ühisettevõttesse üleantava vara koguväärtus [5] EMP territooriumil on alla 100 miljoni euro; [6]

b) kaks või rohkem ettevõtjat ühinevad või üks või mitu ettevõtjat omandavad mõne teise ettevõtja üle ainukontrolli või ühiskontrolli, tingimusel et ükski koondumise osaline ei ole seotud äritegevusega ühel ja samal kaubaturul või geograafilisel turul või kaubaturul, mis eelneb või järgneb sellele kaubaturule, kus mõni teine koondumise osaline tegutseb; [7]

c) kaks või rohkem ettevõtjat ühinevad või üks või mitu ettevõtjat omandavad mõne teise ettevõtja üle ainukontrolli või ühiskontrolli:

i) ja kaks või rohkem koondumise osalist on seotud äritegevusega ühel ja samal kaubaturul ja geograafilisel turul (horisontaalne suhe) või

ii) üks või mitu koondumise osalist on seotud äritegevusega kaubaturul, mis eelneb või järgneb sellele kaubaturule, kus mõni teine koondumise osaline tegutseb (vertikaalne suhe), [8]

tingimusel et nende ühine turuosa ei ole horisontaalsete suhete puhul 15 % või üle selle ning vertikaalsete suhete puhul 25 % või üle selle. [9]

5. Komisjoni koondumismääruse kohaldamisel saadud kogemused on näidanud, et üldjuhul ei omanda eespool loetletud kategooriatesse kuuluvad koondumised sellist turuseisundit, mis võiks põhjustada konkurentsiprobleeme.

Tagatised ja erandid

6. Komisjon tagab, et hinnates, kas teatav koondumine kuulub mõnda eespool esitatud kategooriasse, selgitatakse piisava täpsusega välja kõik selle koondumisega seotud asjaolud. Võttes arvesse, et turu määratlused võivad sellel hindamisel olla keskseks teguriks, palutakse osalistel esitada andmed võimalike alternatiivsete turu määratluste kohta enne koondumisteate esitamist (vt punkt 10). Koondumisteate esitavad osalised peavad kirjeldama kõiki asjakohaseid alternatiivseid kauba- ja geograafilisi turge, millele teatatav koondumine võib mõju avaldada, ning esitama selliste turgude määratlustega seotud andmed ja informatsiooni. [10] Komisjonile jääb õigus teha oma äranägemise järgi turu määratluse kohta lõplik otsus, mis põhineb konkreetse juhtumiga seotud asjaolude analüüsil. Kui asjaomaste turgude määratlemisel või osaliste turuosade kindlaksmääramisel tekib raskusi, siis ei kohalda komisjon lihtsustatud korda.

7. Olenemata sellest, et üldjuhul võib eeldada, et eespool nimetatud kategooriatesse kuuluvate koondumiste puhul ei teki kahtlusi nende kokkusobivuses ühisturuga, võib siiski ette tulla olukordi, millega seoses tuleb erandjuhul teha põhjalikum uuring ja/või üksikasjalik otsus. Sel juhul võib komisjon loobuda lihtsustatud korra kohaldamisest.

8. Järgnevalt esitatakse soovituslikud näited selliste juhtude kohta, mille puhul võib lihtsustatud korra kohaldamisest loobuda. Teatavad koondumisliigid võivad suurendada osaliste turujõudu näiteks tehnoloogiliste, finants- või muude ressursside kombineerimise kaudu isegi juhul, kui koondumise osalised ei tegutse samal turul. Ka kontserne hõlmavate koondumiste puhul ei sobi ehk kohaldada lihtsustatud korda, eelkõige juhul, kui ühel või mitmel koondumise osalisel on 25 % või suurem turuosa mõnel kaubaturul, kus osaliste vahel puudub horisontaalne ja vertikaalne suhe. Mõnel juhul ei pruugi olla võimalik osaliste täpseid turuosasid kindlaks määrata. Seda tuleb sageli ette siis, kui osalised tegutsevad uutel või vähearenenud turgudel. Samuti ei pruugi sobida koondumised rangete turutõketega turgudel, mis on väga kontsentreeritud või kus esineb muid konkurentsiprobleeme. Komisjon ei pruugi lihtsustatud korda kohaldada ka juhul, kui tekib probleem koondumismääruse artikli 2 lõikes 4 osutatud kooskõlastamisel.

9. Kui liikmesriik teeb teatatud koondumise kohta põhjendatud avalduse kolme nädala jooksul alates koondumisteate kättesaamisest või kui kolmas osaline teeb põhjendatud avalduse selliste avalduste esitamiseks ettenähtud tähtaja jooksul, võtab komisjon vastu üksikasjaliku otsuse. Kohaldatakse koondumismääruse artikli 10 lõikes 1 sätestatud tähtaegu. Lihtsustatud korda ei kohaldata juhul, kui liikmesriik taotleb, et teatatud koondumise käsitlemine suunataks liikmesriigi pädevale asutusele vastavalt koondumismääruse artiklile 9.

III. MENETLUSSÄTTED

Kontaktid enne koondumisteate esitamist

10. Kogemused näitavad, et ettevõtjad peavad teateid esitavate osaliste ja komisjoni vahelisi teadete esitamise eelseid kontakte kasulikuks. [11] Sellised kontaktid võimaldavad komisjonil ja teateid esitavatel osalistel täpselt kindlaks määrata need andmed, mis tuleb koondumisteates esitada. Seepärast on teateid esitavatel osalistel soovitav luua kontakte juba enne teadete esitamist, eelkõige juhul, kui nad paluvad komisjonil loobuda üksikasjaliku teate nõudest kooskõlas komisjoni määruse (EÜ) nr 447/98 [12] artikli 3 lõikega 2 seetõttu, et teatatava meetmega ei kaasne konkurentsiprobleeme.

Teate avaldamine

11. Euroopa Ühenduste Teatajas pärast teate kättesaamist avaldatav informatsioon sisaldab järgmist: [13] koondumise osaliste nimed, koondumise laad ja asjaomased majandussektorid ning kinnitus selle kohta, et teate esitanud osaliselt saadud informatsiooni alusel võib kõnealuse koondumise suhtes kohaldada lihtsustatud korda. Seejärel on huvitatud pooltel võimalus esitada märkusi eelkõige seoses võimalikku uurimist vajavate asjaoludega.

Lühiotsus

12. Kui komisjon nõustub, et teatava koondumise suhtes võib kohaldada lihtsustatud korda, teeb ta selle kohta üldjuhul lühiotsuse. Sellega tunnistatakse vastavalt koondumismääruse artikli 10 lõigetele 1 ja 6 koondumine ühisturuga kokkusobivaks ühe kuu jooksul alates teate esitamisest. Komisjonil on sellele tähtajale eelneva ühe kuu jooksul siiski võimalus pöörduda tagasi tavapärase koondumismenetluse esimesse etappi ning algatada uurimine ja/või võtta vastu üksikasjalik otsus, kui ta peab seda kõnealuse küsimuse puhul asjakohaseks.

Lühiotsuse avaldamine

13. Komisjon avaldab Euroopa Ühenduste Teatajas otsuse kohta samasuguse teate nagu koondumise heakskiitmist käsitlevate üksikasjalike otsuste puhul. Otsuse avalik versioon on piiratud aja jooksul kättesaadav Internetis. Lühiotsuses esitatakse koondumise kohta Euroopa Ühenduste Teatajas koondumisteate esitamise ajal avaldatud informatsioon (osaliste nimed, koondumise laad ja asjaomased majandussektorid) ning kinnitus selle kohta, et koondumine sobib kokku ühisturuga, sest see kuulub ühte või mitmesse lihtsustatud korda käsitlevas teatises kirjeldatud kategooriasse, kusjuures vastav kategooria või vastavad kategooriad märgitakse eraldi ära.

IV. PIIRANGUD, MIS ON KOONDUMISE RAKENDAMISEGA OTSE SEOTUD JA SELLEKS VAJALIKUD

14. Koondumise heakskiitmise lihtsustatud korda kohaldatakse ka piirangute suhtes, mis on koondumise rakendamisega otse seotud ja selleks vajalikud. Vastavalt koondumismääruse artikli 6 lõike 1 punkti b teisele lõigule hõlmab koondumise heakskiitmise lühiotsus piiranguid, mida koondumisteate esitanud osalised on nimetanud ning mis on koondumise rakendamisega otse seotud ja selleks vajalikud. Sellega seoses tuleb märkida, et otsene seos ja vajadus põhinevad objektiivsetel kriteeriumidel; [14] piiranguid ei peeta seonduvaks ainuüksi seetõttu, et osalised nii arvavad.

[1] EÜT L 395, 30.12.1989, lk 1; parandus:EÜT L 257, 21.9.1990, lk 13.

[2] EÜT L 180, 9.7.1997, lk 1; parandus:EÜT L 40, 13.2.1998, lk 17.

[3] Ühisettevõtte käive tuleks kindlaks määrata emaettevõtja kõige värskemate majandusaasta auditeeritud aruannete alusel või ühisettevõtte enda auditeeritud aruannete alusel, olenevalt sellest, kas eraldi aruanded ühisettevõttesse koondatud ressursside kohta on kättesaadavad.

[4] Väljend "ja/või" osutab erinevatele hõlmatud olukordadele, näiteks:

- sihtäriühingu ühisel omandamisel tuleb arvesse võtta selle sihtäriühingu (ühisettevõtte) käivet,

- sellise ühisettevõtte loomisel, millesse emaettevõtja suunab oma tegevuse, tuleb arvesse võtta ettevõttesse suunatud tegevuse käivet,

- kui olemasolevasse ühisettevõttesse lisandub uus kontrolliv osaline, tuleb arvesse võtta ühisettevõtte käivet ning uue emaettevõtja poolt ettevõttesse suunatud (võimaliku) tegevuse käivet.

[5] Ühisettevõtte vara koguväärtus tuleks kindlaks määrata iga emaettevõtja regulaarselt koostatava ja kinnitatud bilansi alusel. Mõiste "vara" hõlmab järgmist: 1) ühisettevõttele üleantav materiaalne ja immateriaalne põhivara (materiaalne põhivara on näiteks tootmisettevõtted, hulgi- ja jaemüügipunktid ning inventar; immateriaalne põhivara on näiteks intellektuaalne vara, maineväärtus jne) ning 2) ühisettevõtte emaettevõtjate poolt ühisettevõttele antav krediit ja võlatagatised.

[6] Kui käive moodustub üleantud varadest, ei tohi ei varade ega ka käibe väärtus ületada 100 miljonit eurot.

[7] Vt komisjoni teatis asjakohase turu mõiste kohta ühenduse konkurentsiõiguse kohaldamisel (EÜT C 372, 9.12.1997, lk 5).

[8] Vt joonealune märkus 7.

[9] See tähendab, et käesolevasse kategooriasse kuuluvad ainult sellised koondumised, millega ei kaasne vormi CO 6. jao III osas määratletud mõjutatavate turgude tekkimine. Horisontaalsete ja vertikaalsete suhete piirmäärasid kohaldatakse turuosade suhtes nii siseriiklikul kui ka EMP tasandil ning ka kõigi teiste kaubaturgude mõiste suhtes, mida tuleks konkreetsel juhul arvesse võtta. Koondumisteates sätestatud põhilised turu mõisted peavad olema piisavalt täpsed, et põhjendada, miks ei ole järgitud kõnealuseid piirmäärasid, ning peale selle tuleb ära märkida kõik võimalikud alternatiivsed turu mõisted (sh siseriiklikust turust väiksema ulatusega geograafilised turud).

[10] Nagu ka kõigi teiste teadaannete puhul, võib komisjon tühistada lühiotsuse, mis põhineb mõne asjaomase ettevõtja poolt esitatud ebaõigel informatsioonil (koondumismääruse artikli 6 lõike 3 punkt a).

[11] Vt ECLF komitee tegevusjuhend komisjoni koduleheküljel aadressil http://europa.eu.int/comm/competition/mergers/others/best_practice_gl.html

[12] EÜT L 61, 2.3.1998, lk 1.

[13] Koondumismääruse artikli 4 lõige 3.

[14] Vt komisjoni teatis koondumistega otseselt seotud ja nende jaoks vajalike piirangute kohta (EÜT C 203, 14.8.1990, lk 5). Käesolevas teatises sätestatakse need piirangute kategooriad, mida võib komisjoni poolt koondumismääruse kohaldamisel saadud kogemuste alusel pidada koondumise rakendamisega otseselt seotuks ja selleks vajalikuks.

--------------------------------------------------